text: Ni familier hjemløse efter påsat brand
  29 december 2013 kl. 17.03
  I dag blev skadernes omfang efter gårsdagens brand i boligblokken Nørager i Sønderborg gjort op, og politiets tekniske undersøgelser viser, at branden var påsat.
  Først i dag var branden slukket helt, og politiets brandteknikere kunne grave arnestedet frem fra asken.
  - Ilden er påsat, siger Eivin Christensen, indsatsleder ved Syd- og Sønderjyllands Politi til TV SYD.
  Brandteknikerne mener, at ilden er startet i en avisvogn, der stod under et af boligblokkens udhæng.
  - Vi har en formodning om, at det er børn, der har kastet lidt rundt med nytårsskyts - eller at de måske endda har haft uforsigtig omgang med ild ? at det er det, der er årsag til branden, siger Eivin Christensen, indsatsleder ved Syd- og Sønderjyllands Politi.
  
  18 hjemløse
  De alvorlige skader har gjort lejlighederne ubeboelige. Det efterlader 18 beboerne uden tag over hovedet.
  - Det ser forfærdeligt ud. Alt er brændt, alt er ødelagt. Det er nytår, og vi har ikke et sted, hvor vi kan være, siger Yosuf Hamkar, som bor i en af de lejligheder, der i aftes blev hærget af branden.
  Branden har hovedsageligt forårsaget materielle skader.
  - Vi kan ånde lettet op. Der var kun to lettere tilskadekomne. De blev begge behandlet i ambulancen i går og er ikke kommet noget alvorligt til, siger Eivin Christensen.
  
  Efterlyser vidner
  Selvom årsagen til branden er fundet, så leder politiet stadig efter de børn, der formodes at stå bag branden.
  - Vi er interesserede i at få noget at vide. Hvis der er nogen, der har set noget, så må de meget gerne ringe til os ? og vi vil også godt snakke med de børn, der evt. har været i gang hernede, slutter Eivin Christensen.
  I morgen begynder boligforeningen genhusningen af de ni familier.
  